L-Estratt segwenti hu meħud kelma b'kelma mill-Kapitlu 14 tal-Manifest Elettorali ta' Alternattiva Demokratika Issues Nukleari u ta' Radjuattivita'. Billi s'issa l-ebda Gvern Malti ma ppronunzja ruħu direttament favur l-enerġija nukleari l-issues nukleari li rridu niffaċċjaw huma dawk importati. Fuq quddiem nett hemm l-iskart radjuattiv (mhux ħafna fil-kwantità) u li huwa prinċipalment iġġenerat minn impjanti ta' mediċina nukleari bħall-X-Rays u magni tar-raġġi radjuattivi użati fit-trattament tal-kanċer. Dan l-aspett huwa normalment ikkunsidrat fil-kuntest tal-politika dwar l-iskart u minħabba l-kwantità żgħira ta' skart ġġenerata tkun teħtieġ l-esportazzjoni. Il-problema prinċipali nukleari li trid tiffaċċja Malta hi konnessa ma' impjanti nukleari f'pajiżi oħra. Fil-Mediterran fi ftit snin ser ikun hawn proliferazzjoni ta' impjanti b'Malta issir qiesha nukleari f'nofs il-Mediterran. Wara d-diżastru ta' Fukushima fil-Ġappun, id-dinja saret iżjed sensittiva u konxja tal-impatti negattivi ta' impjanti nukleari. Dan wassal biex il-ġirien tagħna fl-Italja permezz ta' referendum ċaħdu l-enerġija nukleari għat-tieni darba f'25 sena. Imma issa rridu niffaċċjaw problema oħra fin-nofsinhar fejn hemm pajjiżi li qed jippjanaw l-importazzjoni tat-teknoloġija nukleari minn Franza, pajjiż membru tal-Unjoni Ewropea. Huwa importanti li Malta fl-Unjoni Ewropea tieħu posizzjoni li twassal biex mal-esportazzjoni tat-teknoloġija nukleari, meta din issir, tkun esportata ukoll ir-responsabbiltà u regolamentazzjoni fil-forma ta' trattati li permezz tagħhom il-pajjiżi li jirċievu t-teknoġija nukleari jintrabtu mal-istess regoli applikabbli fl-Unjoni Ewropea. Bħal diversi pajjiżi oħra Malta hawn ukoll il-preżenza tal-gass radjuattiv radon. Materja li hi sorveljata mid-Dipartiment tas-Saħħa Ambjentali imma li dwarha ftit hawn informazzjoni pubbblika. Alternattiva Demokratika timpenja ruħha li din il-materja tingħata iktar attenzjoni.